**Jegyzőkönyv**

**Készült:** Zalaszentgrót Város Önkormányzata Képviselő-testületének 2017. november 30-án 1800 órai kezdettel tartott közmeghallgatásról

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Dr. Tihanyi Ottó képviselő

 Mazzag Zoltán képviselő

 Takács Tibor képviselő

 Vári Mária képviselő

 Veress János képviselő

 Dr. Simon Beáta jegyző

 Halászné Dukai Ágota műszaki osztályvezető

 Dr. Gondos István jogi szakreferens

 Agg Ferenc városi főépítész

 Lakosság részéről: 10 fő

**Igazolatlan távol marad:** Kovács László képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a képviselőket, a lakosság és a média részéről megjelenteket. Megállapítom, hogy a képviselő-testület 8 tagja jelen van, így a közmeghallgatás határozatképes.

**Napirendi pontok:**

1. Tájékoztató az önkormányzat 2017. évi tevékenységéről és a 2018. évi tervekről

Előadó: Baracskai József polgármester

1. Települési Arculati Kézikönyv bemutatása

Előadó: Agg Ferenc főépítész

1. Tájékoztató a Településképi rendelet szabályairól

Előadó: Agg Ferenc főépítész

**1. sz. napirendi pont**

**Tájékoztató az önkormányzat 2017. évi tevékenységéről és a 2018. évi tervekről**

**Baracskai József**: A képviselő-testületi ülés után egy örömteli feladatnak tettem eleget: egy 60 éves házassági évfordulóját ünneplő házaspárt köszöntöttem. Ők voltak az első beköltözők a Batthyány u. 14. szám alatti tömblakásba, és tanúi voltak a 70-es évek fejlődésének és a városközpont kialakításának. Közmeghallgatás kötelező feladat az önkormányzat számára, de ez valójában nap mint nap megtörténik Zalaszentgrót városában. A piacon, a boltban, az utcán sokat beszélgetek az itt élő emberekkel. Elsőként Zalaszentgrót város elmúlt egy évét szeretném bemutatni Önöknek. A 2016. évben az adósságkonszolidációban nem részesült települési önkormányzatok fejlesztéseinek támogatásából nagyon sok utat tudtunk megújítani. Az eddigiektől eltérően hónapokra bontva kívánom bemutatni a városban történt fejlődést, hiszen hajlamosak vagyunk a jóról megfeledkezni, olyan természetes, hogy a Dózsa Gy. utcán térköveznek, vagy a Batthyány úti óvoda felé járda vezet.

**2016. december**

Az iskolába, az óvodába és az idősek otthonába ellátogatott a Mikulás. Az adósságkonszolidációban nem részesült települési önkormányzatok fejlesztéseinek támogatására kiírt pályázatból megvalósult fejlesztéseket mutattuk be azon a sajtótájékoztatóval egybekötött fogadáson, melyet december 22-én tartottunk a megújult házasságkötő teremben. Az ünnepség elején iskolások előadásában szívet melengető dallamok csendültek fel, majd Manninger Jenő országgyűlési képviselő, miniszteri biztos ajándékcsomaggal köszöntötte a város újszülötteit és szüleiket. Manninger Jenő köszöntőjét követően bemutattuk azt a 181 millió forintos fejlesztést, mely az idei esztendőben Zalaszentgróton és városrészeiben valósult meg, s röviden vázolták a városvezetés további terveit. Az ünnepség végén Manninger Jenővel, valamint Zalaszentgrót korábbi polgármesterével, Császár Józseffel közösen vágtuk át a nemzeti színű szalagot, mellyel jelképesen átadtuk a városlakóknak az elkészült beruházásokat. Megvalósult továbbá a Kinizsi téri járda, út aszfaltozása, a Dózsa György és a Bartók Béla utca közötti útszakasz kiépítése, a Platán téri út felújítása, a Bartók Béla és a Kisfaludy utca útfelújítása és aszfaltozása, a Malom utca útfelújítása, járdák felújítása a Nefelejcs, a Dózsa György és az Erzsébet királyné utcában. Elkészült a Zalaszentgróti Közös Önkormányzati Hivatal tetőszerkezetének felújítása. A részönkormányzatok részére 6-6 millió forintos támogatás került szétosztásra. Advent alkalmából a Vöröskereszt adománygyűjtést szervezett, megrendezésre került a Mindenki karácsonya, valamint a templomi ünnepi hangverseny. Minden év végén december 31-én köszönetet mondunk az ügyeletben dolgozóknak, míg mi szórakozunk, ők teszik a feladatukat.

**JANUÁR**

Az elmúlt évekhez hasonlóan tűzijátékkal ünnepeltük a 2017. évet január 1-jén a Templom téren. A Magyar Vöröskereszt Zalaszentgróti Szervezetének munkatársai forralt borral és meleg teával várták a helyszínre érkezőket. A helyszínt a Zalaszentgróti Városvédő Polgárőr Egyesület biztosította. Zalaszentgrót Város Önkormányzatának hagyományos újévi fogadására január 27-én került sor a Fiáker Vendéglőben. A rendezvényre a helyi gazdasági élet és a civil szféra szereplői, intézmények vezetői, szolgáltatók és az Önkormányzat partnereinek képviselői kaptak meghívást. Januárban elkezdődik a költségvetés tervezése. Az első fejlesztés a több mint 100 millió forintos beruházás volt a Zala Cereáliánál. A Zala megyében működő egyetlen malomként adóforintjaival is nagyban hozzájárul a város költségvetéséhez. Zalaszentgrót város 2017. évi első testületi ülése január 26-án beiktatással kezdődött. Beke László alpolgármester 2016. év végén tragikus hirtelenséggel elhunyt, így szükségessé vált egy új képviselő megválasztása. Az önkormányzati választásokon elért eredmények alapján Mazzag Zoltán (Fidesz- KDNP) - aki az eddigiek során a Pénzügyi és Ügyrendi Bizottság külsős tagjaként volt ismert - vette át a képviselő testületben az elhunyt Beke László helyét. A közoktatásban nagy változás történt. A Deák Ferenc Általános Iskola, Gimnázium és Alapfokú Művészeti Iskola fenntartásának átadása megtörtént a Klebelsberg Intézményfenntartó Központ Zalaegerszegi Tankerülete felé, de a város képviselő-testületének döntése alapján továbbra is segítjük az intézményt. Felújításra került a Városi Sportcsarnok és a Zrínyi Miklós Tagiskola előtti tér, kerékpár tárolók kerültek elhelyezésre, továbbá a gázbojler megjavításában is segítettünk. Az iskola működéséhez tornaszőnyeg és domain nevek vásárlásával járultunk hozzá. A tanévnyitó ünnepségen a hagyományokhoz hűen az első osztályosok pólókat kapnak, míg a gimnazisták egy Zalaszentgrót város kitűzőt. Az első tanítási napon az alsó osztályos diákoknak színes ceruzákat osztott a polgármester. A 2017. évben ünnepelte a Csányi Tagiskola fennállásának 50. évfordulóját, mely alkalomból a város egy emléktáblát avatott, melyet az egykori és jelenlegi tanulókkal, pedagógusokkal közösen ünnepelt meg szeptember 1-jén. Együttműködésünk megmutatkozik továbbá a pedagógus nap megtartásában és a gimnáziumi osztály indításának támogatásában. Beke László igazgató halála miatt pályázatot írtak ki, Dufkáné Vince Mária új igazgatót kinevezték az iskola élére. Az iskola és az önkormányzat között nagyon jó a kapcsolat.

**FEBRUÁR**

Az önkormányzat részére a legfontosabb a költségvetés elfogadása. A 2016. szeptember 30-i állapot szerint majd 7 milliárd forintos a költségvetés, ami ekkora településhez képest jónak mondható. A sikeresen elnyert pályázatoknak köszönhetően emelkedett az összeg. A költségvetés ugyanolyan, mint egy háztartás, vannak bevételek és kiadások. A működési bevételek az adókból, az állami támogatásokból, az ingatlaneladásokból, az értékpapírokból, a pénzmaradványból származnak. A működési bevételek között a 634 millió forintos támogatás az elmúlt évekhez hasonlatos. Közhatalmi bevételek az adók. Zalaszentgróton az iparűzési adó bevétel évek óta egy kiegyensúlyozott adatot mutat, melyet szinte maradéktalanul be tudunk szedni. Az önkormányzat finanszírozási bevétele az értékpapírokból és a megkapott pályázati előlegekből származik. Működési célmaradványként az elmúlt év végén 20 millió forintos célmaradványt tudtunk termelni, melyeket nem költöttünk el a tervezett célra. A felhalmozási célú pénzmaradvány a 181 milliós pályázati összeg, továbbá a pályázatokból beérkező támogatási összegek. A kiadások között szerepelnek a működési és a felhalmozási kiadások. A működési kiadásoknál jelennek meg a személyi és munkaadót terhelő juttatások. A legnagyobb foglalkoztató Zalaszentgróton az Önkormányzat. A kiadásoknál a felújítások arányát lehet látni, ide tartoznak a pályázatból történt felújítások. Amit az értékpapíroknál tervezésbe bevételezünk, az a kiadás oldalon is szerepel. A Zalaszentgróti GESZ támogatása az elmúlt évekhez képest csökkent, hiszen az iskola működtetése már nem tartozik az önkormányzathoz. Az Egészségügyi Központ 32 millió forint költségvetéséhez hozzájön az OEP támogatás. Második alkalommal került megrendezésre a Térségi mesemondó verseny a felújított Házasságkötő teremben. Az óvoda anyanyelvi-fejlesztő munkaközösségének célja az volt, hogy az intézményben rendszeresen megrendezésre kerülő mesemondó versenyt kiszélesítsék és Zalaszentgrót körzetére is kiterjesszék. A mesemondó versenyre a középsős és nagycsoportos korú, Zalaszentgróton és a körzetében óvodába járó gyerekek hozták el kedvenc meséiket. Február 9-én, majdnem pontosan egy évvel az után, hogy a Platán Presszó bezárt, felújított környezetben újranyitott. A hely szelleme tovább él idősekben és fiatalokban egyaránt. Sokak emlékei fűződnek az ÁFÉSZ által működtetett presszóhoz és a Platán Presszóhoz. Az idő előre haladtával a berendezés is kicserélődött, de mostantól naponta mosolygós kiszolgálók várják ismét a presszóba betérő vendégeket.

**MÁRCIUS**

Mint magánember minden évben 400 szál virággal indulok el reggel a városba a nőnapon, felköszönteni a hölgyeket. Ez idén is így volt: tulipáncsokrokkal a kezemben bejártam a hivatalokat, intézményeket. A március 15-i ünnepség szentmisével vette kezdetét a Szent Imre római katolikus templomban. A délelőtti ünnepségünket megtisztelte a gyenesdiási  Asbóth Sándor Huszárbandérium lovas huszárjaink felvonulása, melyen a város lakossága is részt vesz minden évben. A felvonulás során koszorút helyeztek el a Deák iskola vezetői és diákjai a Csányi tagiskolánál található Bem apó szobornál. A II. világháború zalaszentgróti befejezésének 72. évfordulóján az áldozatokra emlékeztünk néma főhajtással és koszorúzással. 2017. március 25-én végre minden feltétel teljesült ahhoz, hogy sor kerülhessen az első esküvőre a felújított Házasságkötő teremben. Meglepetésként egy zalaszentgróti ajándékcsomaggal kedveskedtünk az ifjú párnak. Eszternek egy csokor virág, míg Balázsnak a város bora került átadásra, továbbá emléklapot, szív alakú gyertyát és egy nevükkel gravírozott lakatot kaptak a fiatalok, melyet közösen helyeztek el a szerelmet jelképező lakatfán. Márciusban újra kezdődik a közmunkaprogram, mely nagy jelentőségű volt a város életében. Nagyon sok feladatot rótt a hivatal munkatársaira, a munkák megtervezésétől a közmunkások irányításán túl az elszámolásig. Ezáltal évente 70-80 embert tudunk foglalkoztatni különböző programokon belül. A program keretében több árok tisztítása is megtörtént, nagy problémát jelentett a városban az árkok minősége, megléte. Ezek a problémák az esős időszakokban jelentkeztek, a rendeletünk szerint minden ingatlantulajdonos köteles a saját háza előtti területnek a tisztántartására, síkosság mentesítésére és az árkok rendben tartására. Ezen ingatlantulajdonosi kötelezettségek teljesítése az elmúlt években hagyott némi kívánnivalót maga után. Kisszentgrót Részönkormányzata előrehaladott ebben a programban, itt előfordulnak konfliktusok is az ingatlantulajdonosokkal. Aranyodon és a Szentpéteri utcában is megtörtént az árkok és az átereszek tisztítása. Tudjuk, hogy vannak még kritikus helyek, ahol el van tömődve az áteresz. Az esőzések miatt kritikus a helyzet a Tűzépnél és a Sportpálya utcánál. A közterületek tisztítása terén az elmúlt években sokat fejlődtünk, tanácsokat kapunk a lakosokról. A közterek virágosításában közreműködik a Sindiko Bt. is. Megkezdődött a Hatomov híd felújítása, mely a Magyar Nemzeti Vagyonkezelő Zrt.-hez tartozik. Közmunkaprogramban került kialakításra a Katalin lkt. - Május 1 utcai tujasor. Több fakivágás történt okkal, ahogy kivágunk egy fát, megtörténik az új fák ültetése. Ezen kívül további munkálatok, útkövezések, kaszálások, térkövezések történtek. A lakatosok közmunkaprogramban kerékpár tárolókat készítenek. Nagy program volt az elmúlt három évben az önkormányzati lakások felújítása, 2013-tól 5 lakás került felújításra, a mai kornak megfelelő lakásokat tudtunk kialakítani, melyeknek a bérbeadása pályázattal piaci alapon történik. Továbbá a közterületi padok, szeméttárolók, virágládák gyártását is a közmunkások végzik. A sportpályán a mellékhelyiségek kialakítása és a Zalaszentgrót feliratú tábla készítése közmunkaprogram keretében történt. A mezőgazdasági program keretében terményeket állítottunk elő, és értékesítettük, mellette még mezőgazdasági gépeket is tudtunk beszerezni. A következő közmunka programban újabb munkaelemeket indítunk, a további lakások felújításához ragaszkodunk.

**ÁPRILIS**

Problémát jelent, hogy egyszerre nagyon sok pályázat megjelenik, de nincs kapacitásunk mindegyiket beadni. Ennek ellenére nagyon sok pályázatot sikerült beadnunk, benyújtásra kerültek az EFOP pályázatok, melyek még nem kerültek elbírálásra, így nem tudunk tovább tervezni, csak hezitálunk bármilyen fejlesztéssel kapcsolatban.

* EFOP-4.1.7-16 – Közösségi médiastúdió és klubhelyiség fejlesztése Zalaszentgróton. Igényelt támogatási összeg: 19.966.290,- Ft. Státusz: elbírálás alatt (Beadva: 2017.04.27.)
* EFOP-3.7.3-16 – Az Ember egy életen át tanul Zalaszentgróton is. Igényelt támogatási összeg: 38.974.888,- Ft. Státusz: elbírálás alatt (Beadva: 2017.05.05.)
* EFOP-1.8.19-16 – Az alapellátás és népegészségügy rendszerének átfogó fejlesztése – a népegészségügy helyi kapacitás fejlesztése a Zalaszentgróti járásban (EFI pályázat). Igényelt támogatási összeg: 75.524.115,- Ft. Státusz: elbírálás alatt (Beadva: 2017.08.03.) – Beadta: Zalaszentgrót Város Önkormányzatának Egészségügyi Központja
* EFOP-1.2.11-16 – Fecskeház Program Újratöltve. Igényelt támogatási összeg: 84.999.435,- Ft. Státusz: elbírálás alatt (Beadva: 2017.06.06.)
* EFOP-1.2.9-17 – Számít a NŐ. Igényelt támogatási összeg: 180.627.760,- Ft. Státusz: forráshiány miatt elutasításra került – Beadta: Foglalkoztató ZalA-KAR Nonprofit Kft., konzorciumi partner: Városi Önkormányzat Egészségügyi Központja

A fürdő 10 évre bérbeadásra került, így nagy terhet vettünk le a vállunkról és a szolgáltatás színvonala is nőtt, további terveik vannak a fejlesztésre. A részönkormányzatok találkozóján a vitás ügyeket nyugvópontra helyeztük. A legfontosabbnak tartom egy megbeszélés kapcsán, hogy tiszteljük meg egymást annyival, hogy emberi hangon szóljunk és hallgassuk meg egymást. A rendőrséggel karöltve végigjártuk Zalaszentgrótot a közlekedési táblák elhelyezése érdekében, felülvizsgáltuk a veszélyesnek ítélt gócpontokat, kikértük a véleményüket. A későbbiek folyamán forgalmi rendváltozások lesznek. A rendőrség vezetőjével nagyon jó kapcsolatban vagyunk, kértem, hogy egy polgárbarát rendőrségként működjenek, ne a pénzbehajtás legyen az elsődleges, a figyelmeztetés legyen fontos. A közbiztonság jó a városban, de ehhez szükség van a helyi lakosokra is. Húsvétvárás során a gyermekek örömére a hivatal előtt felállításra került egy óriás húsvéti nyuszi óriási tojásokkal. A Föld napjára az óvodában színes programokkal és előadásokkal készültek. Remélem, sikerül megnyernünk a pályázatot az óvoda-bölcsőde felújítására.

**MÁJUS**

Zalaszentgróton évek óta megrendezésre kerül a tavaszváró majális, melynek kapcsán megköszönöm a művelődési ház fellépő csoportjainak a munkáját. A katasztrófavédelmi gyakorlatot úgy szervezzük meg, hogy valami olyat is tegyünk, ami a városnak pénzbe kerülne, ennek keretében két veszélyes fa kivágására kerül sor a vasúti ABC mellett, mely a következő vihar során nagy problémát okozott volna. Csatlakoztunk az Egészséges Városok találkozójához. Ma már hagyomány a GróTrapp akadályfutó verseny, mely országos résztvevőkkel büszkélkedhet. Germersheim testvérvárosban voltunk alpolgármester úrral az ottani polgármester úr meghívására. Korondról az általános iskola testvérvárosa csereprogram keretében meglátogatták egymást, ehhez az önkormányzat megadott minden segítséget. Ha már Korondnál járunk, meg kell említenem az Árvácskákat, már több éve látjuk vendégül a Csibész Alapítvány által felkarolt árva gyermekeket. A gyermeknapon több száz gyermek vett részt és jól érezték magukat.

**JÚNIUS**

Az eddig beadott pályázatok révén több mint 400 millió forint támogatási összeghez jutottunk. A TOP pályázat keretében agrárlogisztikai központ, a déli iparterület és egy közösségi hűtőház kialakítására nyertünk támogatást. A pályázat beadásánál igényként a munkahelyek teremtése és a gazdasági fellendülés volt a cél. Egyrészt hiány van a minőségi munkahelyekből, másrészt pedig munkaerőhiány van, vannak olyan helyi vállalkozások, ahol nem tudnak betölteni állásokat. A Zalaszentgróti Szociális, Család- és Gyermekjóléti Központ részére gépkocsi, kerékpár, bútorzat, játszótéri elemek beszerzését tartalmazza a TOP projekt. Az Intézményfenntartó Társulás adta be a pályázatot, de nyilvánvaló, hogy a fenntartásában lévő zalaszentgróti intézményhez kerülnek az eszközök. Ez a pályázat is azt a célt szolgálja, hogy közelebb vigyük az emberekhez ezt a szolgáltatást. Kerékpárút fejlesztésre pályáztunk a Tüskeszentpéteri úttól a Szent Gróth Termálfürdőig. Zöld város projekt pályázatról a mai napon döntött a testület, mely magába foglalja a főtér és a piaccsarnok rekonstrukcióját. A Szent István téren a gránitlap hideg, esős időben veszélyes és töredezik.

**JÚLIUS**

Színes részönkormányzati programok zajlottak le júniusban. Minden részönkormányzatnak megvannak a hagyományos programjai. Aranyodon a prószafesztivál és a nyugdíjas nap, Tüskeszentpéterben a szedres napok, a mikulásváró, Zalakoppányban a fánkfesztivál. Közösségi munka keretében Zalakoppányban a temető fásítását is elvégezték. Zalaudvarnokon a Meszeskereszt szentelés, gyereknap és a Marha jó napok került megrendezésre, utóbbit egy vállalkozóval közösen valósítják meg. A sport területein a beszámoló is megtörtént. Engedjék meg, hogy kiemeljem a futballisták és a kézilabdások utánpótlás nevelését, nagyon jó eredményeket értek el országos szinten, az önkormányzattól külön ajándékban részesültek.

**AUGUSZTUS**

Táborok kerültek megrendezésre, például fafaragó tábor Köllő György szervezésében. A Hangyaboly tábor évről-évre megrendezésre kerül a Zalai Hazatérők Egyesületének szervezésében. Újdonság a Zala Megyei Iparkamara szervezete részéről a kisinas tábor. A kaland tábor évente a Szent Gróth Termálfürdőben kerül megrendezésre. A kovácstalálkozó kétévente kerül megrendezésre, Csiszár Tibor mesterkovács irányításával, amelynek keretében készült egy-egy ajándékkal lepik meg mindig a várost. Több éves hagyomány, hogy a Villa Negra művésztábor egy-egy köztéri alkotást készítenek a város számára, ennek nagy reklám értéke van az országban, a kikerülő szobrászművészek szinte mindegyike jelen van Zalaszentgróton. A piactéren megrendezésre került az első kertmozi, melyen több száz ember vett részt. Ez az augusztus 20-i rendezvénnyel esett egybe, ahol a helyi művészeti csoportok léptek fel, és kiosztásra kerültek a Virágos Zalaszentgrótért díjak.

**SZEPTEMBER**

„HÁROM PILLÉRES MEZŐGAZDASÁGI UTAK” keretében önkormányzati, részönkormányzati és tulajdonosi összefogással kerültek felújításra a következő utak. Huszonya Cinege út: kőterítés, árkolás, árok lapozása, Kisszentgrót Bocskai út folytatása Huszonya felé: út padka kitisztítás, csapadékvíz elvezetés, árkolás, kőterítés, Aranyod Látóhegy: út megtolatása, aszfaltozás kőágyazattal, Aranyod Köbli horhos: út megtolatása, aszfaltozás kőágyazattal, Csáford Látóhegy: horhos part megtisztítás, kőterítés. Karbantartási munkálatok során a közmunkaprogramban a templomtéren a térburkolat megjavításra került. A Családsegítő Központ előtti szakaszt és a Május 1 utcában az iskolához vezető szakaszt felújítottuk a közmunkásokkal. A Zala-Cereália Magyar termék nagydíjat kapott. Szeptember 22-én került megrendezésre az Autómentes Nap, mely egy plusz gyereknap az iskolásoknak, tele szórakoztató programokkal.

**OKTÓBER**

Az idei év az önkéntes szerepvállalás éve a fásítással kapcsolatban, az első körben tavasszal a Csányi L. utcában az önkormányzat, a járási hivatal vezetője, a rendőrség vezetője és az ifjúsági önkormányzat tagjai egy-egy fát ültettek el, ezzel szépítve a városunkat. Ez folytatódott a civil szervezetek részéről, ősszel a Széchenyi utcában fakivágásra került sor, és természetesen az újratelepítés is megtörtént. A parkfenntartást a Sindiko Bt. végzi, az állatorvosi rendelő előtt is szépítettünk, ott a doktor úr a járdát letérköveztette, az önkormányzat beton átjárókkal biztosítja, hogy ne tapossák ki a füvet, a Batthyány úti járda megújítása is megtörtént. A polgáravató a hónap legkellemesebb eseménye, amelyen a meghatározott időszakban született gyermekeket köszöntjük és polgárrá avatjuk, emellett a Zalaszentgrót város önkormányzati rendeletében meghatározott születési támogatásban részesülnek.

**NOVEMBER**

Az adósságkonszolidációban nem részesült települési önkormányzatok fejlesztéseinek támogatására kiírt pályázatból megvalósuló fejlesztéseket ketté bontottuk, az egyik részét 2018. évben hatjuk végre, amelynek keretében több útszakasz is felújításra került. Teljesen természetes az itt lakóknak, hogy felújított útszakaszon közlekednek, többek között a Május 1 utca, a Zala utca, Október 23-a utca érintett a fejlesztésben. A Május 1 utcában és a volt patyolat előtt is járda felújítás történt, mellette parkoló létrehozására került sor. A csapadékvíz elvezetés a Szabadság és a Virág B. utcában, az aranyodi városrészben az átereszek kitisztítása megtörtént. A részönkormányzatoknak 10 milliós támogatást nyújtottunk, melynek egy részéből Zalaudvarnokon a temető kerítését felújították, Zalakoppányban a művelődési házat újítják. Szépkorúak köszöntése során a 90-95-100 éveseket köszönjük, ezekre az eseményekre boldogan emlékezünk, hiszen a látogatások alkalmával történeteket meséltek és annyira jó szívvel tudják élni az életüket.

**2018 Jövő**

Az elkövetkezendőkben a teljesség igénye nélkül említem a terveinket. Nagyon fontosak számunkra a zalaszentgróti vállalkozások és azoknak a segítése, akikkel nagyon jó kapcsolat alakult ki. A NATURAQUA-nál egy bővítésre kerül sor, egy gyártócsarnok, egy raktár építés, kazán és kompresszor ház szerepel a tervekben. Ezt zalaszentgróti vállalkozókkal szándékoznak megvalósítani, a gyártás bővítésével az iparűzési adó is növekszik. A Zala-Cereáliánál is új beruházásra készülnek, közel 500 millió forint értékben. Mindenben segítünk annak, aki keres bennünket, aki viszont nem keres meg bennünket, annak nem tudunk segíteni. Az elmúlt időszakban a gazdasági válságnak köszönhetően a lakásépítés visszaesett, de nemrég újra elkezdődtek a lakásépítések. A Május 1 utcában kialakított 3 telek értékesítésre került, ott megkezdődtek az építkezések. További telkek kialakítása, közművesítése van folyamatban. A Kossuth L. utcában elkezdődött egy négylakásos társasház építése, továbbá a Batthyány u. 8-10. szám alatt az utcaképbe illeszkedően egy kétszintes épület kerül kialakításra, alul üzletekkel, felül pedig lakásokkal. Az adósságkonszolidációban nem részesült települési önkormányzatok fejlesztéseinek támogatására kiírt pályázatból 2018-ban tervezett felújításokat próbáljuk megvalósítani, nevezetesen a Nefelejcs, Bocskai utca, Csáfordon az Alsóhegy utca egy szakaszának felújítását, Zalakoppányban a Kanizsa utca, Aranyod felső szakaszán egy rész járda felújítását, a Platán téren felújított járdát folytatjuk az óvoda felé a járda építését, a Széchenyi utcának a páros oldalán, a volt gimnáziumtól a Katalin lakótelepig, Kisszentgróton pedig a Balatoni úton a Z+D-ig került felújításra a járda. Csak azért addig, mert a romtorony rekonstrukciójára keressük a forrást. Aranyodon a Domb utca járda felújítására fog sor kerülni. Aranyod csapadékvíz elvezetése, valamint a tüskeszentpéteri temetőben az urnafal építése szerepel a tervek között. Ezek voltak a 2017. év történései és a 2018. év tervei. Szeretném megköszönni mindenkinek a munkáját, intézményvezetőknek, diákönkormányzatnak, a képviselő-testületnek, a lakosságnak, a vállalkozónak, és mindenkinek, akinek szerepe volt az idei sikeres évben.

**Lakossági hozzászólás:** A Szentpéteri utcában az udvarunkon a kutya riasztott, róka futott a melléképület tetején. Mivel a róka veszettséghordozó, érintkezik a kutyával, így az emberre is átterjedhet. Ez nagyon veszélyes a lakott területeken. Továbbá hiányolom a kerékpár utat a fürdő felé, megoldást jelentene a járda kettéválasztása a Simon művekig, onnan csak kerékpárút lenne. Nyáron a Szentpéteri utcában az úton kerékpározó gyerekekre veszélyt jelent a nagy forgalom.

**Baracskai József**: A róka problémát már többen jelezték. Sajnos lakott területen nem lehet kilőni a rókákat, csapdák kihelyezésével próbáljuk megoldani a problémát. Szerencsére nem tartozunk a fertőzött övezetbe, de ennek ellenére mindenkit kérek, ha rókát lát lakott területen, értesítse a Zalaszentgróti Közös Önkormányzati Hivatalt.

**Lakossági hozzászólás**: Hívtam a 112-t, de azt tanácsolták, forduljak az állatvédőkhöz. A Bethlen Gábor utca egy részén nagy a rendezetlen terület, talán ott tanyázik. A járda csak egy részen van kialakítva és a járda közepén oszlopok vannak.

**Baracskai József**: A kerékpárúttal kapcsolatban 2013. óta körülbelül öt darab terv készült. Ez egy jó ötlet lenne, csakhogy 30 millió forintba kerül a Szentpéteri úttól a fürdőig, így valószínű, hogy ez a része is annyiba kerülne, amire most nincs forrás. Beadtunk egy másik pályázatot az Aranyodi városrész felé, a jelenlegi Hatamov kőhídnak a meghosszabbítása lenne, keressük a lehetőségeket a kerékpárút építéséhez. A járdával kapcsolatban a lakosság azt mondja, legyen járda, de ne az ő oldalukon. Nem igazán tudom, hogy lehetett a járdába beletenni az oszlopokat.

**Lakossági hozzászólás**: A Platán tér 5. sz. alatt gondok vannak a szennyvízelvezetéssel, továbbá a járda felújítása is esedékes.

**Baracskai József**: Kimegyünk és megvizsgáljuk a problémát, értesítjük a Zalavíz Zrt.-t.

**Lakossági hozzászólás**: Nagyon jó dolognak tartom, hogy a közmunkások a játszótereket rendben tartják. Hiányolom, hogy a fiatalok nem segítenek az időseknek, például átkelni a zebrán, esetleg be lehetne vonni a középiskolásokat az idősek látogatásába.

**Baracskai József**: Egyébként az iskolásoknak szerepel a programjukban az idősek látogatása, többször átmennek az idősek otthonába.

**Lakossági hozzászólás**: Ez évben nem igazán történt semmi felújítás a csáfordi városrészben.

**Baracskai József**: A részönkormányzat dönt arról, hogy a rájuk eső összeget mire fordítják. Hiszen Ön is részt vett a döntésben. Jövőre például út- és járdafelújítás van tervezve.

**Lakossági hozzászólás**: Miért nem az idén? Most olcsóbb az anyag

**Baracskai József**: Jelezze ezt kérem a részönkormányzati tagoknak.

**Csáfordi részönkormányzati tag**: A vállalkozóval megegyeztünk és csak a jövő évre tudják ütemezni a tervezett felújításokat.

**Lakossági hozzászólás**: Soknak tartom az összeget, amit a temetőben található térkövezésre költöttek. Közel 7 millió forint szerepel az újságban.

**Baracskai József**: Ez a térkövezés csupán egy része a felújításoknak, ami az adósságkonszolidációban nem részesült települési önkormányzatok fejlesztéseinek támogatására kiírt pályázati összeg egy részéből készült, amiről a részönkormányzati tagok döntöttek.

**Lakossági hozzászólás**: A csáfordi Villa Negrában minden nyáron ott vannak a művészek, szeretnénk mi is egy szobrot a városrészben.

**Baracskai József**: Tervbe van a szobor a csáfordi városrészben, ha elkészítik és kijelölik a helyet, intézkedünk a szobor elhelyezéséről.

**Lakossági hozzászólás**: Örömmel vettem tudomásul, hogy az Egészségügyi Központban bővítették a fizikoterápiás kezeléseket, viszont a gyógytornára szánt 15 percet kevésnek tartom.

**Dr. Al Yari Mohamed**: Beadtunk egy pályázatot, melynek alapján 36 órára nőne a fizikoterápiás és a gyógytornára szánt idő.

**Veress János**: Egy képviselő-testületi ülésen felvetettem, hogy körzetközpont léte ellenére miért nincs Zalaszentgróton gyógyszertári ügyelet?

**Baracskai József**: Levélben megkérdeztem, hogyan tudnánk hétvégi gyógyszertári ügyeletet működtetni. Azt a választ kaptam, hogy minden ügyeletben vezető gyógyszerész végzettséggel rendelkező személynek kell részt vennie, ez fizikailag megoldhatatlan. Nyilvánvalóan az életmentő beavatkozásra van gyógyszer az ügyeleten, a szokásos gyógyszereket, viszont be kell szerezni hétvégére. Ez országos probléma, nincs kellő számú vezető gyógyszerész, sőt a törvény szerint csak vezető gyógyszerész lehet gyógyszertár tulajdonos. Annyira le vannak terhelve a gyógyszerészek, hogy ezt nem tudják megoldani, esetleg egy törvénymódosítással, jelezni kellene az országgyűlési képviselőnk felé ezt a problémát.

**Csáfordi részönkormányzati tag**: A csáfordi játszótér ellenőrzés ügyében mit lehet tudni?

**Baracskai József**: Az önkormányzat megrendelte a felülvizsgálatot, ha megtudjuk az időpontot, jelezzük a részönkormányzat felé.

**Csáfordi részönkormányzati tag:** Én úgy értelmeztem, hogy a felülvizsgálat költségét a csáfordi földeladásból szeretnék megfinanszírozni.

**Baracskai József**: Nem, ez a központi költségvetésből kerül finanszírozásra.

**2. sz. napirendi pont**

**Települési Arculati Kézikönyv bemutatása**

**Baracskai József:** Minden önkormányzat esetében Települési Arculati Kézikönyvet kell létre hozni, és ennek a bemutatóját fogja prezentálni Agg Ferenc városi főépítész.

**Agg Ferenc**: 2016 nyarán a parlament hozott egy új törvényt a településkép védelméről. A törvénnyel az a szándéka, hogy újraszabja az építészeti szabályozás három elemét: mit, mekkorát és hogyan. A „hogyant” a településvédelmi törvényhez, illetve a végrehajtási rendelethez igazította. Meghatározza, milyen és mekkora épületet lehet elhelyezni a normatív szabályok, az építési szabályzat szerint. Az építésére vonatkozó „hogyant” pedig a településképi rendeletben szabályozza az önkormányzat. Többek között tartalmaz még reklámokkal kapcsolatos szabályozásokat. Az önkormányzatok készítenek egy településképi arculati kézikönyvet, amely tulajdonképpen annak összegzése, hogy is néz ki Zalaszentgrót ma. Dokumentáljuk azt, hogy ez a város honnan hová érkezett, mi maradt meg az építési örökségéből, mennyire folytonos, mennyire korszerű. Az összeállításnál azt gondoltam, hogy akkor tudom ezt hitelesen összerakni, ha írok a település történetéről, építés történetéről, és ebből jutok el oda, hogy egy városrésznek milyen utcák, milyen területek miképpen alakultak az elmúlt évszázadban építészetileg. Elsőnek a mai városkép gazdasági és népességi helyzetét elemeztem. A középkor idejéből túl sok minden nem maradt meg a városból, csak a ma is meglévő településpontok: Szentgrót a felső rész, aztán az újváros a polgári városnak nevezett Kisszentgrót városrész, továbbá Tüskeszentpéter, Csáford, Zalakoppány sok esetben a középkorban kialakult. Ebből ami leginkább megmaradt, a napjainkban az egykori vár melletti területnek a beépítettsége, hiszen a szentgróti vár fontos volt a török elleni védvonal szempontjából, meg is őrizte szabadságát mindvégig. Arról a részről beszélek, ami a templom környezetében van, az Eötvös utca és a volt Zala-meder, a kastély közötti terület. Tüskeszentpéter szerkezetét nézve középkori utcaszerkezettel rendelkezik, a szerkezet egy lényeges dolog, ami az időből megmaradt. Az Árpád kori templom az újvárosnak a temploma. Egyébként a kisszentgróti templom pálos rendi templomnak épült a XV. században, napjainkban a romtorony maradt meg belőle. A barokk építészeti stílus sok mindent hozzá tesz ehhez a városhoz, a Batthyány család a nagybirtok rendszerében erős fejlesztője a városnak, megépítik a barokk kori kastély, amely a város dísze, fénye. Elindulnak az egyházi építkezések a város belső területén, ugyancsak ebből az időszakból származik a tüskeszentpéteri, a zalakoppányi templom, illetve a csáfordi harangtoronynak az elődje, mely a XIX. század második felébe klasszicista stílusban átépítésre került. A templomon kívül ez a város még birtokol barokk korból származó, ugyancsak a Batthyány családhoz kapcsolódó építményt, nevezetesen a Kiskastélyt, mely az uradalmat kezelő lakásaként, irodáiként funkcionáltak. A Templom tér mellett ismerjük az egykori raktárt és istálló épületet, amely ugyancsak a barokk korból származik. Ezek az épületek meghatározóak a városban, nemcsak a felsőarisztokrácia épületei léteznek ebből a korból, hanem a Korona étterem, melyet gyönyörűen felújítottak, átépítettek pár tíz évvel ezelőtt. A barokk korhoz képest a város népessége nem nagyon változott. Annyi változott csupán, hogy a központ irányába történt egy népesség vándorlás és a környező falvak lakosságszáma lecsökkent, ugyanakkor az egész térségből történt elvándorlás. Lényegében a 6.000 fős létszám régóta megvan, hullámzik, de nagyon nagy változás nem történik. Hogy mitől város Zalaszentgrót, annak egyik oka az, hogy olyan polgársága van, akik kereskedelemmel, iparral, pénzzel és sok minden mással is foglalkoznak, ami többek között abból is adódik, hogy befogadják a zsidókat. A zsidó népesség fellendíti a város gazdaságát, élénk kereskedelem volt, marhavásárok voltak, a térségnek egy gazdasági, majd későbbi intézményi központja volt. A városnak két szállodája volt, a Zala és a Korona szálloda. Ma egyik sem szálloda, az egyik épületben a ruhagyár működik, a másik épület lakóházzá alakult át. Takarékpénztár volt a mai Corvinus szálloda épületében, a város polgári iskolával rendelkezett a Zala utcában. Az elemi iskola is szép és jelentős épület. A mai malomcsatorna volt a Zala folyó medre, amely folyton változott. A katolikus egyházi építészet mellett zsinagógája is volt a városnak, mely a háború alatti-utáni időszakban eltűnt, igazából csak a temető maradt meg. Egy evangélikus eklektikus templommal is rendelkezik a város. Intézményeink között az oktatás is nagy szerepet játszott. Egészségügyi intézménnyel is rendelkezik ez a kis város, mely valójában minden olyan intézménnyel rendelkezett, ami szükséges egy térségi központ ellátására. Többek között vasúttal is rendelkezik a város, a régi időben ez volt az egyetlen szállítási mód. Így a kereskedelem szempontjából egy központtá vált Zalaszentgrót. A Batthyány család után az Károlyi család tulajdonában kerültek a földbirtokok. Létrehozzák a téglagyárat, továbbá volt egy szeszgyára és tejgyára Zalaszentgrótnak. A méretéthez képest egy sokszínű és sok lábon álló település volt. A XX. század közepét vízválasztónak tartom, a XX. század közepéig, a II. világháborúig lényegében egy folytonos fejlődése volt a településnek. E folytonos fejlődésrévén a város egy folytonosan kialakult, egymásra épülő és harmonikus építészeti örökséggel rendelkezett. A háború Zalaszentgróton nagy pusztítást végzett, főleg az épületekben. 1940 után az ország háborúba lépett, és abban az időszakban nem is épül semmi. Azt követően a háború utáni sebeket próbáljuk begyógyítani, 20 év kiesik, ami óriási nagy idő. Megváltozik sok minden, megváltozik a társadalom, a szakmai tudás, az építőipar, az anyaghasználat. A 60-as évektől megkezdődik az építkezés, amelynek során egész más épületeket egész más tulajdonviszonyok között, egészen más minőségben hoznak létre. Az új világot részben a városközpontban hozzák létre. A legdrasztikusabban a 60-as évektől változik meg az urbanizáció, mely Zalaszentgrótot is érinti. A városból és térségéből megindul az elvándorlás a nagyobb városok felé. Nyertes város a környéken leginkább Zalaegerszeg, mely a közigazgatás központja és a központosított gazdaság révén a gazdasági központja is lesz. Zalaegerszeg lakossága a háromszorosára növekedett, Zalaszentgróton nincs ilyen növekedés, Hévízen és Keszthelyen sincs, Nagykanizsa lakossága is növekszik, de az sem ilyen nagy mértékben. A város területének a beépítését láthatjuk az ábrán. Szentgrót esetében nagyon kicsi a terület, ami már a barokk korban beépült, míg Kisszentgrót polgári város esetében lényegesen nagyobb terület, nyilván azok parasztporták, de nagytelkes beépítések. Száz évvel később csak kis mértékben növekszik a város. A Plébánia utca, az Eötvös utca, a Kossuth L. utca az országút mentén épül be, majd aztán tovább épül a mai vasút területén, ekkor még nincs meg a Dózsa György utca. A legutolsó beépítés a 60-as évek után indult meg, Zalaszentgrót esetében ezek a területek teljes mértékben beépültek. A következő fejezet a műemlékek. Említettem már a Batthyány kastélyt, nem a legjobb állapotban, de védett állapotban van, a Ferences kolostor épülete, a Mitterrmajer ház, a Kiskastély épülete, a templom, a csáfordi harangtorony. A barokk kor után az eklektika, illetve a romantika jelentett erős építési korszakot Zalaszentgróton és Kisszentgróton is, ugyanakkor nem jön létre egy egységes eklektikus városközpont, mert a Batthyány és az Eötvös utcai épületek nagy része többnyire eltűnt, kevés marad belőle. A késő eklektika jegyében néhány épületet megmarad: a városháza, a rendőrség, viszont lakóházakban, villa jellegű épületekben nagyon erős ez a korszak. A város építészetében az első világháború egy választó vonal tulajdonképpen. Az első világháborút megelőző polgári városban lévő épületek viszonylag egyszerű tömeggel zártsorban összeépülő épületeket hoznak létre, melynek a tömege osztatlan, egyszerű, és ezek a helyi védett épületek. A következő fejezet az egyes eltérő arculattal rendelkező területek bemutatását tartalmazza. A fejlődéstörténete szempontjából a város megoszlik, az egyik ilyen részre a XX. század közepi városközpont, az itt lévő épületekkel az óvárosi részt jellemzi viszonylag egyszerű osztatlan és kevésbé díszes polgári lakóházakkal, ahol kereskedők és iparosok éltek, dolgoztak vagy üzleteket működtettek. A polgárság ezen épületei nem hatalmi épületek, talán ez a fajta építészet a leginkább jellemzője Zalaszentgrótnak. Az első világháború után egy villaszerű lakóházépítés jelenik meg a kertvárosi építés irányában, ez azt jelenti, hogy nem építik össze már az épületeket, megjelenik az aszimmetrikus vagy szimmetrikus arány. Az épületek lábazata megemelkedik, ezek már csak lakóépület funkciót töltenek be. Zalaudvarnok, Csáford, Zalakoppány és Aranyod egy részében megmarad az ófalu. A háborút követő időszakban ugyanakkor vannak városrészek, amelyek tovább épülnek, így Aranyod jelentős része ezt követően épül fel. Tüskeszentpéter változatlan marad, Zalaudvarnok esetében az országút menti település ezt követően épül fel, egylakosos hosszházak világa jelenik meg kontyoltan és oromzattal vegyesen, viszonylag kisebb épületek. Van néhány épület, melyet nagyon szépen felújítottak, meglepő, hogy a városban milyen sok rendezett épületet lehet találni. Aranyod régi részén vannak még felújításra váró ingatlanok, vagy ingatlan maradványok a régi korból, valamikor ezek míves, díszes épületek voltak. Sok szakrális emlék található a falvak területén, ezek kőkeresztek korpusszal, Mária szoborral. A városközpontban a XX. század után modern városszerű lakótelepek építése kezdődött, itt a korábbi koroknak is vannak épületei. A Dózsa György utca nem régi utca, a két háború közötti időszakban épült. A modern városi építészet nagyon drasztikusan nyúl bele Zalaszentgrót építészetébe, a korábbi szerkezetét letolja, a legnagyobb sérülést a Batthyány utcát éri, a Platán téri épületnek a beépítése, a diszkó előtti étterem szabadon álló épülete szétzúzta a város földszintes beépítési arculatát. Ezekkel az új épületekkel egy megbontott városközpont alakul ki. A főutcán lévő üzletsor a művelődési ház eltakarását és a régi város stílusát próbálja visszahozni. A művelődési ház és a diszkó épületén javítani lehet, de nem igazán illik az itteni építészetbe. Ha már egyszer ilyen az épület, ennek szellemében kell felújítani. Azzal, hogy ráakasztgatjuk más kor elemeit, nem fog megoldódni a helyzet. El kell fogadni ezt a kort, minden korban vannak jó és kevésbé jó építészeti elemek, minden kort tiszteletben kell tartani, viszont a szocreál építészet nincs jelen a városban. A Gyár utcában található egy kétszintes, timpanonos, oszlopokkal tagolt homlokzattal rendelkező épület, valószínű téglagyári munkáslakásként funkcionált. A járási hivatal épülete egy szép modern épület. A kertvárosias építészet Aranyod és Zalaudvarnok területén jelentős, továbbá a vasút vonalában és a Nadas patak irányában kiépülnek utcák. Vannak nagyon szép, díszekkel készült polgári épületek, valahol még előkert nélkül épülnek az épületek, különösen az óváros közeli részen, aztán megjelenik az előkert, majd ez válik általánossá.

A város részévé vált egykori falvak területének jelentős részén a korabeli épületek révén érzékelhető az egykori falura jellemző beépítés.

**3.sz. napirendi pont**

**Tájékoztató a Településképi rendelet szabályairól**

A rendelet szabályozási célja Zalaszentgrót város sajátos településképének védelme és alakítása a helyi építészeti örökség területi és egyedi védelmének meghatározásával, a védetté nyilvánítás és a védelem megszüntetésének szabályozásával; településképi szempontból meghatározó területek megállapításával; településképi követelmények meghatározásával; településképi önkormányzati támogatási és ösztönző rendszer lehetőségének biztosításával.

A rendelet településkép-érvényesítési eszközök szabályozása körében a szakmai konzultációt, a településképi véleményezési eljárást, a településképi bejelentési eljárást és a településképi kötelezési eljárást szabályozza.

A tervezet a településképi-védelmi tájékoztatás, a településképi arculati kézikönyv vonatkozó elemeinek megismertetése, valamint a településképi követelmények betartása érdekében szakmai konzultáció lehetőségét részletesen szabályozza a kötelező esetek meghatározása mellett.

A településképi véleményezési eljárás célja az építésügyi hatósági engedélyezéshez kötött építési munkákkal kapcsolatban a településképi illeszkedéssel és a településfejlesztési célokkal összefüggő követelmények kiegyensúlyozott érvényesítése, az épített környezet esztétikus kialakítása.

Településképi véleményezési eljárás kötelező esetei a tervezet szerint:

 a) az óváros területén új építmény építésügyi engedélyezési eljárását megelőzően, meglévő építmény településképet befolyásoló bővítésére, átalakítására irányuló építésügyi engedélyezési eljárását megelőzően,

 b) modern város területén új építmény építésügyi engedélyezési eljárását megelőzően, meglévő építmény településképet befolyásoló bővítésére, átalakítására irányuló építésügyi engedélyezési eljárását megelőzően,

 c) minden műemléket és műemléki környezetet, valamint a helyi védelem alatt álló építményt érintő építésügyi engedélyezési eljárást megelőzően,

 d) minden 400 m2-nél nagyobb összes hasznos alapterületű épület építésügyi engedélyezési eljárását megelőzően.

Településképi bejelentési eljárás lefolytatása kötelező:

 a) az óváros területén az építési engedélyezési eljárás alá nem tartozó, és az egyszerű bejelentéshez nem kötött, településképet befolyásoló

aa) a legfeljebb 2,0 m mélységű és legfeljebb 20 m3 légterű pince építése, felújítása, helyreállítása, átalakítása, korszerűsítése, bővítése,

ab) az épület utcafronti homlokzatához illesztett előtető, védőtető, ernyőszerkezet építése, meglévő felújítása, helyreállítása, átalakítása, korszerűsítése, bővítése, megváltoztatása,

ac) az építési tevékenységgel létrehozott legfeljebb összesen nettó 20,0 m2 alapterületű kereskedelmi, vendéglátó rendeltetésű épület építése, bővítése esetén;

 b) a modern város területén az építési engedélyezési eljárás alá nem tartozó, és az egyszerű bejelentéshez nem kötött, településképet befolyásoló

ba) a legfeljebb 2,0 m mélységű és legfeljebb 20 m3 légterű pince építése, felújítása, helyreállítása, átalakítása, korszerűsítése, bővítése,

bb) az épület utcafronti homlokzatához illesztett előtető, védőtető, ernyőszerkezet építése, meglévő felújítása, helyreállítása, átalakítása, korszerűsítése, bővítése, megváltoztatása,

bc) az építési tevékenységgel létrehozott legfeljebb összesen nettó 20,0 m2 alapterületű kereskedelmi, vendéglátó rendeltetésű épület építése, bővítése esetén;

 c) műemléket és műemléki környezetet, valamint a helyi védelem alatt álló építményt érintő építési engedélyezési eljárás alá nem tartozó, és az egyszerű bejelentéshez nem kötött, településképet befolyásoló

ca) az épület utcafronti homlokzatához illesztett előtető, védőtető, ernyőszerkezet építése, meglévő felújítása, helyreállítása, átalakítása, korszerűsítése, bővítése, megváltoztatása,

cb) az építési tevékenységgel létrehozott legfeljebb összesen nettó 20,0 m2 alapterületű kereskedelmi, vendéglátó rendeltetésű épület építése, bővítése esetén;

cc) az épület homlokzatán elhelyezésre kerülő épületgépészeti berendezések esetén,

d) meglévő építmény rendeltetés módosítása esetén,

 e) a reklámok és reklámhordozók, üzletfelirat, cégtábla, cégér elhelyezése esetén.

Településképi kötelezési eljárás célja a helyi építészeti értékek, településkép védelme érdekében a településképi követelmények betartatása, a meghatározott kötelezettségek teljesítésének biztosítása.

Településképi kötelezési eljárást kell lefolytatni

a) bejelentési eljárás körébe tartozó építési munkákkal és rendeltetés-módosításokkal kapcsolatban, amennyiben azok megvalósítása

aa) a jogszabályban előírt bejelentés elmulasztásával,

ab) a polgármesternek a bejelentés tudomásulvételét megtagadó döntése ellenére, vagy

ac) a polgármester által kiadott tudomásul vételben foglalt kikötések teljesítése nélkül vagy csak részleges teljesítésével történt; vagy

b) a rendeletben meghatározott egyéb településképi követelmények megsértése esetén, és a településképi kötelezéssel érintett, az előzetes figyelmeztetésben foglalt határidőben a jogszabálysértést nem szünteti meg.

Új elem, hogy a polgármester a településképi kötelezésben foglaltak megszegése, valamint a végre nem hajtása esetén, a magatartás elkövetőjével szemben 10.000 forinttól 1.000.000 forintig terjedő településképi bírság kivetését rendelheti el.

A tervezet külön fejezetben rendelkezik a reklámhordozók elhelyezésének lehetőségéről, melynél fő elvként került rögzítésre, hogy a hagyományosan kialakult településképet nem változtathatja meg hátrányosan, az csak a településkép jellegzetes, értékes, illetve hagyományőrző építészeti arculatának megőrzését nem sértő módon helyezhető el. A tervezet a jogszabállyal azonos módon utcabútorok elhelyezését teszi lehetővé Zalaszentgrót Város valamennyi terület-felhasználási egységein.

További hozzászólás hiányában Baracskai József polgármester a közmeghallgatást 2030 órakor bezárta.

Kmf:

Baracskai József Dr. Simon Beáta

 polgármester jegyző